บลจ.กสิกรไทยตั้งเป้าดัชนี SET ปลายปี 59 ที่ 1,400-1,450 จุด,ปัจจัยในปท.หนุน
บลจ.กสิกรไทยมองในช่วงเปิดรับศักราชใหม่ดัชนีหุ้นไทยยังผันผวนเพราะผู้ลงทุนส่วนใหญ่ยังคงกังวลกับสถานการณ์ที่เกิดขึ้นต่อเนื่องจากปี 58 ขณะที่ตั้งเป้าดัชนี SET ปลายปี 59 ที่ 1,400-1,450 จุด,ปัจจัยกระตุ้นศก.ในปท.หนุน
5 ม.ค. 2559

นายวศิน วณิชย์วรนันต์ ประธานกรรมการบริหาร บลจ.กสิกรไทย เปิดเผยว่า บลจ.กสิกรไทยตั้งเป้าหมายดัชนีหุ้นไทยปลายปี 59 ที่ระดับ 1,400-1,450 จุด หลังมองตัวเลขผลิตภัณฑ์มวลรวมภายในประเทศ(จีดีพี)ของไทยปีนี้จะขยายตัวได้ในกรอบ 2.5%-3.5%  โดยได้รับปัจจัยหนุนจากภายในประเทศ ที่รัฐบาลเร่งขับเคลื่อนนโยบายต่างๆ ให้เป็นรูปธรรมชัดเจนมากกว่ากว่าปีที่ผ่านมา ไม่ว่าจะเป็นการเร่งรัดการลงทุนในภาคอุตสาหกรรมโดยเฉพาะอุตสาหกรรมเป้าหมาย 10 อุตสาหกรรม  ซึ่งจะส่งผลดีต่อเนื่องยังภาคการส่งออก และกระตุ้นการอุปโภคบริโภคในประเทศ 
ขณะที่สำนักงานคณะกรรมการส่งเสริมการลงทุน(บีโอไอ)ตั้งเป้าว่าในปี 59 มูลค่าการขอส่งเสริมลงทุนน่าจะอยู่ที่ 4.5 แสนล้านบาท เพิ่มขึ้นจาก 2.1 แสนล้านบาทในปี 58 ซึ่งนับว่าเพิ่มขึ้นหนึ่งเท่าตัว และการเร่งลงทุนในโครงสร้างพื้นฐานซึ่งหากดำเนินการได้อย่างมีประสิทธิภาพ จะส่งผลดีต่อความเชื่อมั่นในการบริโภคและการลงทุนของภาคเอกชน  เพื่อผลักดันให้เศรษฐกิจสามารถเติบโตตามเป้าที่วางไว้ได้
อย่างไรก็ตาม ในช่วงเปิดรับศักราชใหม่ดัชนีหุ้นไทยยังผันผวนไม่ต่างจากช่วงปลายปีที่ผ่านมา โดย บลจ. กสิกรไทย มองว่าปัจจัยที่ส่งผลกระทบทำให้หุ้นไทยปรับลด เป็นเพราะผู้ลงทุนส่วนใหญ่ยังคงกังวลกับสถานการณ์ที่เกิดขึ้นต่อเนื่องจากปีที่ผ่านมา  ทั้งเรื่องที่ธนาคารกลางสหรัฐ(เฟด) ปรับขึ้นอัตราดอกเบี้ย และมีแนวโน้มว่าจะปรับขึ้นอัตราดอกเบี้ยอย่างต่อเนื่องในปีนี้
รวมทั้งปัญหาความตึงเครียดในตะวันออกกลางที่ทวีความรุนแรงเพิ่มขึ้น และตัวเลขการเติบโตของเศรษฐกิจจีนที่ออกมาต่ำกว่าคาด บวกกับผลสำรวจภาคการผลิตของจีน (PMI Manufacturing) ที่ชะลอตัว ยิ่งเพิ่มความกังวลต่อภาพรวมเศรษฐกิจจีน  
นอกจาก ปัจจัยกดดันจากต่างประเทศแล้ว  ยังมีปัจจัยเรื่องเศรษฐกิจภายในประเทศ ขณะที่บลจ.กสิกรไทยมองว่าแรงขายคืนกองทุนรวมหุ้นระยะยาว (LTF) ที่เริ่มมีลูกค้าทยอยขายคืนเนื่องจากครบกำหนดอายุถือครอง ตั้งแต่วันเปิดทำการซื้อขายวันแรกของปีนี้  น่าจะเป็นเพียงผลกระทบส่วนหนึ่งเท่านั้น  โดยมูลค่ากองทุน LTF ที่ครบเงื่อนไขภาษีในปีนี้  อยู่ที่ประมาณ 2.1 หมื่นล้านบาท 